Følgebrev

Studieforbundene er utdanningsinstituttet til frivillig og ideell sektor, de er en viktig drivkraft for læring og opplæring i sektoren, og av stor betydning for samfunnets samlede kompetansebase og evne til å møte samfunnsmessige utfordringer. Studieforbundene er regulert i lov om voksenopplæring og bidrar til organisert opplæring i over 500 ideelle og frivillige organisasjoner. I 2019 arrangerte studieforbundene 44 400 kurs for nesten halv million deltakere over hele landet. Studieforbundene gir tilskudd til kursvirksomhet, kvalitetssiker og motiverer sektoren til å drive kompetanse og opplæring.

Opplæring i frivillig og ideell sektor er et viktig kompetansepolitisk, kultur- og frivillighetspolitisk verktøy med avgjørende betydning for en rekke samfunnsområder.

**Næring til læring**

Fafo lanserte i 2019 rapporten «Studieforbundene som læringskatalysatorer». Rapporten beskriver studieforbundenes rolle i voksenopplæringen, og undersøker hvilket utbytte deltakerne har av kursene. Et av hovedfunnene er at deltakere oppgir at kursene er relevante for deres nåværende jobb og potensielle fremtidige jobber, og at kursene ble et nytt og positivt møte med en teoretisk læringsarena. Lærere/instruktører uttaler at studieforbundene har klare forventninger til kvalitet i læringen og at studieforbundene har vært avgjørende for at kurs blir gjennomført. Videre viser rapporten at læringsutbyttet er stort, og vi erfarer at det gjelder hele spekteret av fagområder innenfor både kompetansepolitiske og kultur- og frivillighetspolitiske mål.

Vi mener dette bekrefter studieforbundenes viktige rolle og bidrag i kompetansepolitikken som tilbydere av en læringsarena der deltakerne finner læringsmotivasjon, og opplever mestring og får et godt faglig utbytte.

Studieforbundene er frivillig og ideell sektors utdanningsinstitutt. Et effektivt tiltak for å styrke frivillig og ideell sektor som læringsarena er en bevisst satsing på studieforbundene.

**Næring til sivilsamfunnet**

Opplæring og kunnskapsdeling er en forutsetning for en velfungerende frivillighet og grunnmuren i en lærende nasjon. Organisert opplæring sikrer nødvendig kompetanse til å drive og utvikle organisasjoner, den bidrar til rekruttering, og er et viktig virkemiddel for frivillige organisasjoner til å skape deltagelse i samfunn og arbeidsliv. En sterk og kompetent frivillig sektor med tillit hos myndigheter og befolkningen er avhengig av et systematisk og kvalitetsbevisst forhold til opplæring.

Frivilligheten og den opplæringen som skjer i frivillige og ideelle organisasjoner står sentralt i å løse oppgaver innenfor flere samfunnsområder. Den norske kulturarven videreføres gjennom opplæring og formidling av kunnskap om folkekulturen og håndverkstradisjonene i frivillige organisasjoner. Den norske beredskapen er avhengig av godt skolerte, frivillige redningsmannskaper i redningsaksjoner. Barn må være i gode og kvalifiserte hender på trening, i teatergrupper og på speidertur. Integrering i det norske samfunnet krever gode læringsarenaer for språktrening og kulturkompetanse. Funksjonshemmede trenger tilpassede læringsarenaer for å bygge kompetanse og livsmestring.

Når folk møtes, trives og utvikler seg sammen, styrker det både individet og fellesskapet. Opplæring, tilstedeværelse og livslang læring gir næring til livsmot, tilhørighet, deltakelse og demokrati. Dette er bærebjelkene i lokalsamfunnet; Det gir levende lokalsamfunn.

**Næring til arbeidsliv**

Arbeidslivet endrer seg hele tiden. Å kunne tilegne seg ny kompetanse og utvikle omstillingsevne er viktig for å lykkes. Arbeidstagere trenger etter- og videreutdanning for å henge med på den digitale utviklingen. Voksne som falt ut av videregående skole da de var unge trenger å ta fagbrev, og flere har behov for å bygge på med høyere yrkesfaglig utdanning i regi av fagskolene.

Studieforbundene er en viktig partner for arbeidslivet. Studieforbundene har god innsikt i læringsformer for voksne og voksnes kompetansebehov. Deres erfaring med å tilrettelegge for den enkeltes behov for fleksibilitet i forhold til arbeidsforhold og forkunnskaper, familie og bosted vil være viktig bidrag til kompetansereformen. De fremste fortrinnene er fleksibiliteten i utdanningstilbudet, fleksible strukturer og samarbeid med arbeidslivet kombinert med tilstedeværelsen i lokalsamfunnene. Dette setter dem i stand til å fange opp kompetansebehov og raskt justere kurstilbudet når etterspørselen endrer seg.

**Næring til mestring**

Læring er viktig for mestring. Vi må stadig forholde oss til endringer, enten det er nye arbeidsoppgaver, overgang fra ungdom til voksenlivet, kronisk sykdom eller ny teknologi. Opplæring i frivillig og ideell sektor er for mange en lavterskel læringsarena der de kan oppleve mestring og overvinne hindringer for læring. Kombinasjonen av lyst og mestring er et viktig grep for å lykkes. Når vi lærer noe vi har valgt selv, noe vi har lyst til å kunne, da skjer det noe med oss. Da styrkes våre læringslyst, evnen til å lære og motivasjon. Dette legger et viktig grunnlag for å fortsette å lære, ikke bare på det feltet vi lærer nå, men også på andre felt.

**Næring til levende lokalsamfunn**

Opplæringen i frivillig og ideell sektor er drevet frem av folks og bedrifters behov i hele landet. Opplæringsvirksomheten gir næring til den enkeltes mestring og til livslang læring, og til å bygge sivilsamfunnet og levende lokalsamfunn. Studieforbundenes rolle som partner for arbeidslivet gjør de også i stand til å tilby skreddersydde og fleksible desentraliserte tilbud.

Studieforbundenes opplæringsvirksomhet bidrar til å bygge mennesker og demokrati, og til å forvalte verdier vi som fellesskap setter høyt. Opplæringen bidrar til kompetanse som samfunnet og offentlig sektor er avhengig av, og studieforbundene bidrar som en kompetanseleverandør til et dynamisk og desentralisert arbeidsliv. Det er ingen andre deler av utdanningssystemet som ivaretar dette sentrale opplæringsbehovet som studieforbundene representere

Vi ønsker programkomiteen lykke til videre med arbeidet. Dersom dere har spørsmål eller ønsker mer informasjon er det bare å ta kontakt.

Med vennlig hilsen

**Voksenopplæringsforbundet**

Rune Foshaug Stian Juell  
Generalsekretær Rådgiver